Mand overlevede ikke de skader, han fik under en trafikulykke i sidste uge.

En 52-årig mand er mandag aften død af de svære hovedskader, han fik under et trafikuheld ved Hirtshals torsdag. Det oplyser Nordjyllands Politi. - Han fik alvorlige hovedskader, og det har han ikke kunne overleve, fortæller vagtchef Poul Badsberg. Natten til fredag oplyste politiet, at manden lå i respirator, så lægerne kunne stabilisere ham efter ulykken, der skete på E 39 ved rundkørslen med Dalsagervej. - Han er på vej mod nord, da hans bil kommer i slinger, og han mister herredømmet over den, fortalte Per Jørgensen, vagtchef ved Nordjyllands Politi, til Ritzau. Bilen kom over i den forkerte kørebane, hvor den ramte en modkørende. Den 52-årige blev fastklemt og var livløs efter ulykken, og klokken 20.50 mandag aften fik politiet besked om, at manden er afgået ved døden. Føreren af den anden bil slap fra ulykken uden alvorlige kvæstelser. En bilinspektør har undersøgt uheldsstedet og bilen for om muligt at finde ud af, hvad der gik galt.